鄱陽分水嶺
作者：方回
朝代：宋

paragraphs: 轉山五七里，涉磵十百所。
碎石鐵蒺藜，銳石木齟齬。
豈但行人難，亦復念我馬。
水涸尚自可，况乃值過雨。
正月春氣動，江南異北土。
崖溜一已滴，奔湍怒如鼓。
緬懷十載前，荆蜀及湓渚。
大閫走鈴檄，雜遝混民旅。
此驛既已廢，十步九榛莽。
軍行不齎糧，所至頼鈔擄。
中産得幾家，遷避入深塢。
窮戶無一物，草棘障環堵。
前岡二客來，望我百步許。
意其爲武夫，疾走蔽險阻。
人情既可見，避兵如避虎。
矧肯治私道，築削費杵斧。
叢篁鳴野鳥，黯黯天欲雨。
老矣爲此遊，作詩記良苦。